USA kialakulása és alkotmánya
A XVIII. Századra Észak-Amerikában – Kanadától Floridáig – 13 angol gyarmat jött létre. Míg a déli gyarmatok királyi vagy magántulajdonban voltak, az északiak önkormányzattal rendelkező kolóniák. Ide először az Angliában üldözött puritánok települtek, akik magukkal hozták az önigazgatás és szabad véleménynyilvánítás igényét. 
Északon a farmergazdálkodás vert gyökeret. A farmer tulajdonával szabadon rendelkezett. Nem paraszt, egy személyben egyesítette a földművest és a mesterembert. A farmer maga épített házát, cipőt és ruhát csinált, gyertyát öntött, szappant főzött, és ha úgy adódott, mellékesen postamester volt vagy vegyesboltot nyitott.

Délen a néger rabszolgákkal dolgoztató ültetvényes rendszer terjedt el. A föld birtoklásáért földbért kellett fizetni. A nagy haszonra törekvő árutermelés feudális kötöttségekkel párosult (kötött földbirtok, személyi függés) és ez utóbbiakat az angol királyi kormányzat erősíteni igyekezett. 

A XVIII. Században megkezdődött az amerikai belső piac kialakulása. Ez, és az északról, Kanadából fenyegető francia „pápista” veszély szükségessé tette a gyarmatok szövetkezését. Első kezdeményezője Benjamin Franklin, a nagy természettudós, író és politikus volt. 

Amerika a XVIII. Század vége felé még mezőgazdasági jellegű, de északon ígéretes ipar is kibontakozott.

Anglia észak-amerikai kolóniáit nyersanyagtermelő és árufölvevő piacoknak tekintette. Meg akarta akadályozni, hogy az amerikai gazdaság a saját lábára álljon.
Az angol parlament által megszavazott adókat és vámokat az amerikaiak törvénytelennek tekintették, mert a parlamentben nem volt képviseletük. Félelmetes fegyverhez nyúltak: bojkottálták az angol árukat. Az adók, illetékek fizetését pedig megtagadták. 

A kormány meghátrált, és visszavonta a sérelmezett vámokat, de fönntartotta az angol parlament adókivetési jogát. Ezt az elvet hirdette az egyedül meghagyott teavám. Az amerikaiak válaszul a tengerbe szórták három hajó rakományát. („Bostoni teadélután”, 1773.) Állandósultak a fegyveres összecsapások. 

1774 szeptemberében Philadelphiában összeült az amerikai gyarmatok első kongresszusa. 1775. április 19-én Lexingtonnál eldördült az első sortűz: az „eredmény” nyolc amerikai halott. Még ezen a napon Concordnál az összehívott fegyveres farmerek megfutamították az angol katonaságot. Kitört a függetlenségi háború. 

1776. július 4-én a kongresszus elfogadta a Függetlenségi Nyilatkozatot. Megszületett az új, független állam, az Amerikai Egyesült Államok. A Függetlenségi Nyilatkozat fogalmazványát Thomas Jefferson a mozgalom polgári demokratikus szárnyának vezetője készítette. Első fogalmazványa elvetette a rabszolgaságot, és ezt is az angolok bűnei közé sorolta. A rabszolgákkal dolgoztató ültetvények angol piacra termeltek, és az északi iparosodó államok a rabszolgaság fönntartásában nem voltak érdekeltek. A déli ültetvényesek követelésére azonban törölték a cikkelyt, mert csak így biztosíthatták részvételüket a függetlenségi háborúban, 
Az erőviszonyok az angoloknak kedveztek. Jól felszerelt, kitűnően képzett hadseregük, hatalmas flottájuk és korlátlan pénzügyi hitelük volt. Az amerikaiak mindezekben szűkölködtek, és az angolokat támogató ún. loyalistákkal haza árulókkal is meg kellett küzdeniük. 

A hazafiak forradalmi serege azonban nagy erkölcsi fölényben volt az angol hadsereggel szemben, mely részben pénzen vásárolt német zsoldosokból állott. Ügyesen alkalmazták az indiánoktól eltanult szétszórt alakzat taktikáját. A lakosságra mindenütt számíthattak, míg az angoloknak a háború folyamán sohasem sikerült megszervezniük a rendszeres utánpótlást. 

A saratogai amerikai győzelem (1777) után Franciaország a visszavágás vágyától égve szövetséget kötött az Amerikai Egyesült Államokkal. A szövetséghez később csatlakozott Spanyolország, majd Hollandia is. Az angol tengeri hegemónia ekkor még ingatagnak bizonyult és összeomlott. 

Az amerikai hadsereg diadalmasan nyomult előre. 1781-ben Yorktown mellett francia segítséggel Washington bekerítette és elszámolta az utolsó harcképes angol hadsereget. 1783-ban a Versailles-ben megkötött békében Anglia kénytelen volt elismerni az Egyesült Államok függetlenségét. 

Az amerikai gyarmatok sikeres harca egyszerre volt polgári forradalom és függetlenségi háború, amelyet a kortárs Európa a felvilágosodás eszméinek gyakorlati alkalmazásaként értékelt. 

A függetlenség elnyerése után nyitva maradt a kérdés: létre jönnek-e közös intézmények és törvények, kialakul-e az egységes amerikai nemzet, vagy a felszabadult gyarmatok külön utakra lépnek. Nem kevés belső küzdelem után 1787-ben összeült a szövetségi (alkotmányozó) gyűlés, és megalkotta az Egyesült Államok alkotmányát.
A végrehajtó hatalom a négy évre választott elnök kezében összpontosult, akit megbízatásának lejárta előtt nem lehetett megbuktatni. A törvényhozó hatalom a választott képviselők alkotta képviselőházat ás a szenátust 8együttesen: a kongresszust) illette. Számos biztosíték gondoskodott a törvényhozó, a végrehajtó és a bírói hatalom szétválasztásáról és egyensúlyáról. A kiegészítések (1791) megteremtették a gyülekezés, a szólás, a sajtó szabadságát és az egyháznak az államtól való elválasztását. 

Az „alapító atyák” jó munkát végeztek. A világ legrégibb érvényben lévő alkotmánya kedvező föltételeket teremtett a szabad vállalkozás, a tőkés gazdaság „amerikai” ütemű fejlődés és a polgári demokrácia kibontakozása számára. 

